Document ID: 32008D0580

DEĊIŻJONI TAL-KUNSILL
tat-23 ta’ Ġunju 2008
li tagħti garanzija komunitarja lill-Bank Ewropew ta’ l-Investiment kontra it-telf minn self għal proġetti barra l-Komunità (il-pajjiżi ġirien tax-Xlokk, il-pajjiżi Mediterranji, l-Amerika Latina u l-Asja u r-Repubblika ta’ l-Afrika ta’ Isfel)
(Verżjoni kodifikata)
(2008/580/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 181a tiegħu,
Wara li kkunsidra l-proposta mill-Kummissjoni,
Wara li kkunsidra l-Opinjoni tal-Parlament Ewropew (1),
Billi:
(1)
Id-Deċiżjoni tal-Kunsill 2000/24/KE tat-22 ta’ Diċembru 1999 li tagħti garanzija komunitarja lill-Bank Ewropew ta’ l-Investiment kontra it-telf minn self għal proġetti barra l-Komunità (l-Ewropa Ċentrali u dik tal-Lvant, il-pajjiżi Mediterranji, l-Amerika Latina u l-Asja u r-Repubblika ta’ l-Afrika ta’ Isfel) (2) ġiet emendata diversi drabi (3) b’mod sostanzjali. Għal iktar ċarezza u razzjonalità, l-imsemmija Deċiżjoni għandha tiġi kodifikata.
(2)
Il-laqgħa tal-Kunsill Ewropew f’Madrid fil-15 u s-16 ta’ Diċembru 1995 ikkonfermat l-importanza tal-Bank Ewropew ta’ l-Investiment, hawn imsejjaħ “l-EIB”, bħala strument ta’ kooperazzjoni bejn il-Komunità u l-Amerika Latina u talab lill-EIB biex jintensifika l-attività tiegħu fir-reġjun. Dawn il-proġetti għandhom ikunu ta’ interess kemm għall-Komunità kif ukoll għall-pajjiżi kkonċernati.
(3)
Il-Kunsill Ewropew li ltaqa’ f’Firenze fil-21 u t-22 ta’ Ġunju 1996 laqa’ r-riżultati tal-laqgħa għolja Asja-Ewropa, li kienet il-bidu ta’ kambjament fir-relazzjonijiet bejn iż-żewġ kontinenti.
(4)
Il-laqgħa tal-Kunsill Ewropew f’Amsterdam fil-16 u s-17 ta’ Ġunju 1997 laqgħet il-konklużjonijiet adottati fit-Tieni Konferenza Ewro-Meditteranja, li saret fil-Belt Valletta, Malta, fil-15 u s-16 ta’ April 1997 u affermat mill-ġdid il-prinċipji u l-għanijiet miftiehma f’Barċellona fl-1995.
(5)
Il-Kunsill Ewropew meta ltaqa’ fil-Lussemburgu fit-12 u t-13 ta Diċembru 1997 ta bidu għall-proċess ta’ tkabbir mal-pajjiżi ta’ l-Ewropa Ċentrali u dik tal-Lvant u ma’ Ċipru.
(6)
Il-Kunsill Ewropew meta ltaqa’ f’Cardiff fil-15 u s-16 ta’ Ġunju 1998 laqa’ l-sforzi li r-Repubblika ta’ l-Afrika tan-Nofsinhar kienet qed tagħmel biex timmodernizza l-ekonomija tagħha u tintegraha fis-sistema kummerċjali dinjija.
(7)
L-EIB qed jissokta l-programmi tas-self li hemm bħalissa għall-Ewropa Ċentrali u dik tal-Lvant, ir-reġjun tal-Meditteran, l-Asja u l-Amerika Latina u r-Repubblika ta’ l-Afrika ta’ Isfel skond id-Deċiżjoni 97/256/KE (4), kif ukoll is-self irregolat mill-Protokoll fuq il-Kooperazzjoni Finanzjarja ma’ dik li qabel kienet ir-Repubblika Jugoslava tal-Maċedonja, skond id-Deċiżjoni tal-Kunsill 98/348/KE (5).
(8)
Il-Kunsill stieden lill-EIB biex jibda operazzjonijiet fil-Bożnja u l-Ħerzegovina. Dawn l-operazzjonijiet tkomplew, wara li sar rapport pożittiv (6) mħejji skond kif stipulat fid-Deċiżjoni 98/729/KE (7).
(9)
Għalkemm il-Bosnja-Ħerzegovina u l-FYROM ġew inkluzi fir-reġjun ta’ l-Ewropa Ċentrali u dik tal-Lvant minn meta ġiet adottata d-Deċiżjoni 97/256/KE, l-isforz totali ta’ l-EIB biex jislef lill-pajjiżi applikanti f’dan ir-reġjun għandu jiżdied minħabba l-importanza tal-faċilità ta’ qabel l-adeżjoni li l-EIB jippjana li jifforma għal self mill-EIB għal proġetti f’dawn il-pajjiżi mingħajr garanzija mill-budget tal-Komunità jew mill-Istati Membri.
(10)
F’dawn iċ-ċirkostanzi, l-EIB għandu jiżgura ruħu li s-self garantit tiegħu fil-mandat ta’ l-Ewropa Ċentrali u dik tal-Lvant se jiffinanzja proġetti partikolari f’dawk il-pajjiżi li għandhom anqas proġetti adattati għall-finanzjament mill-faċilità ta’ qabel l-adeżjoni jew proġetti f’pajjiżi mhux applikanti.
(11)
Il-Ftehim ta’ Kooperazzjoni bejn il-Komunità Ewropea u n-Nepal, bejn Komunità Ewropea u l-Lao PDR u bejn il-Komunità Ewropea u l-Jemen daħlu fis-seħħ fl-1 ta’ Ġunju 1996, fl-1 ta’ Diċembru 1997 u fl-1 ta’ Lulju 1998 rispettivament. Il-Ftehim ta’ Kooperazzjoni bejn il-Komunità Ewropea u l-Korea ta’ Isfel ġie ffirmat fit-28 ta’ Ottubru 1996. In-Nepal, il-Jemen, il-Lao PDR u l-Korea ta’ Isfel għandhom isiru benefiċjarji tal-fondi ta’ l-EIB taħt il-mandat ta’ l-EIB għall-Asja u l-Amerika Latina.
(12)
Hu xieraq li jsir ċertu titjib fil-programmi ta’ l-operazzjonijiet fir-rigward ta’ kemm dawn idumu u kemm ikopru pajjiżi. Huwa xieraq li jiġu aġġustati l-garanzija totali u l-porżjon tas-self li l-EIB jintalab biex ikopri r-riskju kummerċjali minn garanziji li ma jkunux sovrani.
(13)
Il-Kunsill qed jitlob lill-EIB biex ikompli bl-operazzjonijiet tiegħu b’appoġġ għal proġetti ta’ investiment li jkunu saru f’dawk il-pajjiżi billi joffrilu l-garanzija prevista fid-Deċiżjoni.
(14)
F’Ġunju 1996, il-Kummissjoni, bi qbil ma’ l-EIB, ippreżentat lill-Kunsill proposta għal sistema ġdida ta’ garanzija għas-self lil pajjiżi terzi mill-EIB.
(15)
Fit-2 ta’ Diċembru 1996 il-Kunsill approva l-konklużjonijiet dwar arranġamenti ġodda għall-garanzija ta’ self mill-EIB lil pajjizi terzi, li skond dawn, l-approċċ ta’ garanzija globali, mingħajr ma wieħed jiddistingwi bejn ir-reġjuni u l-proġetti, jiġi approvat u skema ta’ qsim ta’ riskju tiġi aċċettata. Taħt l-iskema kurrenti ta’ qsim ta’ riskju l-garanzija tal-budget għandha tkopri biss riskji politiċi li jinħolqu min flus mhux trasferibbli, esproprjazzjoni, gwerra jew disturb ċivili, dawk li jirriżultaw min ċaħda ta’ ġustizzja meta jkun hemm ksur ta’ ċerti kuntratti mill-gvern ta’ pajjiż terz jew minn awtoritajiet oħra.
(16)
Taħt l-iskema tal-kondiviżjoni tar-riskju, l-EIB għandu jassigura riskji kummerċjali permezz ta’ garanziji non-sovrana ta’ parti terza jew permezz ta’ kwalunkwe titolu jew kollaterali oħra kif ukoll billi jserraħ fuq is-saħħa finanzjarja tad-debitur, skond il-kriterji tiegħu tas-soltu.
(17)
L-arranġamenti dwar il-garanzija m’għandhomx jeffettwaw ir-reputazzjoni eċċellenti fil-kreditu ta’ l-EIB.
(18)
Ir-Regolament tal-Kunsill (KE, Euratom) Nru 1149/1999 (8), irreveda l-ammont mira u r-rata ta’ proviġjonament għall-Fond tal-Garanzija tas-Self stabbilit bir-Regolament tal-Kunsill (KE, Euratom) Nru 2728/94 (9).
(19)
Il-perspettiva finanzjarja għall-perijodu 2000 sa 2006 skond il-Ftehim Interistituzzjonali tas-6 ta’ Mejju 1999 bejn il-Parlament Ewropew, il-Kunsill u l-Kummissjoni dwar id-dixxiplina tal-budget u t-titjib tal-proċedura tal-budget (10) tipprevedi limitu massimu għar-riserva tal-garanzija tas-self fil-budget Komunitarju ta’ EUR 200 miljun (bil-prezzijiet ta’ l-1999) per annum.
(20)
Il-finanzjament mill-EIB f’pajjiżi terzi eliġibbli għandu jiġi amministrat, skond il-kriterji u l-proċeduri tas-soltu ta’ l-EIB, li jinkludu miżuri xierqa ta’ kontoll, kif ukoll skond ir-regoli u l-proċeduri relevanti rigward il-Qorti ta’ l-Awdituri u OLAF, b’tali mod li jappoġġa l-linji politiċi Komunitarji u biex ikabbar il-koordinazzjoni ma’ l-istrumenti finanzjarji l-oħra tal-Komunità. Hemm konsultazzjoni regolari bejn l-EIB u l-Kummissjoni biex tiżgura l- koordinazzjoni tal-prijoritajiet u l-attivitajiet f’dawn il-pajjiżi u biex tqis il-progress lejn il-kisba ta’ l-għanijiet politiċi relevanti tal-Komunità. It-twaqqif u r-reviżjoni kull tant żmien ta’ l-għanijiet ta’ l-operazzjoni u kemm dawn ikunu ntlaħqu huma r-responsabbiltà tal-Bord tad-Diretturi ta’ l-EIB. Partikolarment, il-finanzjament ta’ l-EIB fil-pajjiżi kandidati għandu jirrefletti l-prijoritjiet fil-pattijiet ta’ l-adeżjoni bejn il-Komunità u dawk il-pajjiżi. B’ hekk it-trasparenza tas-self mill-EIB taħt din id-deċiżjoni għandha tikber sostanzjalment. Għalhekk il-Kummissjoni rrappurtat dwar l-applikazzjoni tad-Deċiżjoni 2000/24/KE (11).
(21)
Kooperazzjoni mill-qrib bejn l-EIB u l-Kummissjoni għandha tiżgura konsistenza u sinerġija mal-programmi ta’ kooperazzjoni ġeografika ta’ l-Unjoni Ewropea u tiżgura li operazzjonijiet ta’ self ta’ l-EIB jikkumplimentaw u jsaħħu l-politika ta’ l-Unjoni Ewropea għal dawk ir-reġjuni.
(22)
Mid-data li fiha din id-deċiżjoni tidħol fis-seħħ, il-garanzija Komunitarja li tkopri l-faċilità speċjali tat-terremoti għat-Turkija taħt id-Deċiżjoni 1999/786/KE (12) għandha tieħu l-forma ta’ estensjoni tal-garanzija globali taħt din id-Deċiżjoni.
(23)
L-EIB u l-Kummissjoni għandhom jadottaw il-proċeduri li jiggarantixxu l-garanzija msemmija,
ADOTTA DIN ID-DEĊIŻJONI:
Artikolu 1
1. Il-Komunità għandha tagħti lill-Bank Ewropew ta’ l-Investiment (EIB) garanzija globali fir-rigward tal-pagamenti kollha mhux riċevuti minnha fir-rigward ta’ krediti miftuħa, skond il-kriterji tagħha tas-soltu, u b’sostenn għall-għanijiet tal-politika Komunitarja esterna rilevanti, għal proġetti ta’ investiment imwettqa fil-Pajjiżi-Ġirien tax-Xlokk, il-pajjiżi Mediterranji, l-Amerika Latina u l-Asja u r-Repubblika ta’ l-Afrika t’Isfel.
Din il-garanzija għandha tkun ristretta għal 65 % ta’ l-ammont aggregat tal-krediti miftuħa b’żjieda ta’ ammonti relatati. Il-limitu massimu globali tal-krediti miftuħa għandu jkun ekwivalenti għal EUR 19 460 miljun, imqassma kif ġej:
-
Pajjiżi Ġirien tax-Xlokk:
EUR 9 185 miljun,
-
Pajjiżi Mediterranji:
EUR 6 520 miljun,
-
L-Amerika Latina u l-Asja:
EUR 2 480 miljun,
-
Ir-Repubblika ta’ l-Afrika t’Isfel:
EUR 825 miljun,
-
Azzjoni speċjali li ssostni l-konsolidazzjoni u l-intensifikazzjoni ta’ l-Unjoni Doganali KE-Turkija:
EUR 450 miljun;
u jistgħu jintużaw sa mhux aktar tard mill-31 ta’ Jannar 2007. Għandu jittieħed kont tal-krediti diġà iffirmati bħala deduzzjoni mil-limiti massimi reġjonali.
Il-Kummissjoni għandha tirraporta fuq l-applikazzjoni tad-Deċiżjoni mhux aktar tard minn sitt xhur qabel ma xi trattati ġodda ta’ l-adeżjoni jidħlu fis-seħħ, u tagħmel proposti għal emendi ta’ din id-Deċiżjoni kif xieraq. Il-Kunsill għandu jiddiskuti u jaġixxi fuq kwalunkwe proposta b’effett mid-data tad-dħul fis-seħħ ta’ kwalunkwe trattat ġdid ta’ l-adeżjoni.
Jekk, malli jiskadi l-perjodu tas-self garantit fil-31 ta’ Jannar 2007, is-self mogħti mill-EIB ma jkunx laħaq l-ammonti globali msemmija fit-tieni paragrafu, dan il-perjodu għandu jiġi awtomatikament estiż b’sitt xhur.
2. Il-pajjiżi koperti mill-paragrafu 1 huma:
-
Il-pajjiżi ġirien tax-Xlokk: l-Albanija, il-Bosnja u Ħerżegovina, il-Kroazja, l-ex-Repubblika Jugoslava tal-Maċedonja, is-Serbja, il-Montenegro u t-Turkija;
-
Il-pajjiżi tal-Mediterran: l-Alġerija, l-Eġittu, Iżrael, il-Ġordan, il-Libanu, il-Marokk, is-Sirja, it-Tuneżija u x-Xatt tal-Punent ta’ Gaza;
-
Amerika Latina: l-Arġentina, il-Bolivja, il-Brażil, iċ-Ċili, il-Kolombja, Kosta Rika, l-Ekwador, El Salvador, il-Gwatemala, il-Ħonduras, il-Messiku, in-Nikaragwa, il-Panama, il-Paragwaj, il-Peru, l-Urugwaj u l-Veneżwela;
-
Asja: Il-Bangladexx, il-Brunei, iċ-Ċina, l-Indja, l-Indoneżja, Laos, il-Makao, il-Malasja, il-Maldives, il-Mongolja, in-Nepal, il-Pakistan, il-Filippini, Singapor, il-Korea ta’ Isfel, Sri Lanka, it-Tajlandja, il-Vjetnam u l-Jemen;
-
ir-Repubblika ta’ l-Afrika ta’ Isfel.
3. L-EIB qiegħed b’hekk jintalab li jimmira biex ikopri r-riskji ekonomiċi fuq 30 % tas-self tiegħu taħt din id-Deċiżjoni minn garanziji mhux sovrani safejn jista’ jkun fuq bażi ta’ mandat reġjonali individwali. Dan il-perċentwali għandu jikber meta jkun possibli safejn is-suq jippermetti.
Artikolu 2
Il-Kummissjoni għandha tinforma lill-Parlament Ewropew u lill-Kunsill ta’ kull sena dwar l-operazzjonijirt ta’ self u l-progress li jkun sar fuq il-qsim tar-riskju taħt l-Artikolu 1(3) u għandha, fl-istess waqt tressaq stima dwar l-operazzjoni ta’ l-iskema u dwar il-koordinazzjoni bejn l-istituzzjonijiet finanzjarji li jkunu joperaw fiż-żona. L-informazzjoni mressqa mill-Kummissjoni lill-Parlament Ewropew u lill-Kunsill għandha tinkludi stima tal-kontribuzzjoni tas-self taħt din id-Deċiżjoni biex jintlaħqu l-għanijiet tal-politika esterna rilevanti tal-Komunità, waqt li jitqiesu l-għanijiet operattivi u l-miżuri xierqa għall-kisba tagħhom li għandhom jiġu stabbiliti mill-EIB għas-self taħt din id-Deċiżjoni.
Għall-finijiet imsemmija fl-ewwel paragrafu, l-EIB għandha tibgħat lill-Kummissjoni l-informazzjoni xierqa.
Artikolu 3
L-EIB u l-Kummissjoni għandhom jistabbilixxu t-termini li fuqhom għandha tingħata l-garanzija.
Artikolu 4
Id-Deċiżjoni 2000/24/KE, kif emendata bid-Deċiżjonijiet elenkati f’Anness I, hija mħassra.
Referenzi għad-Deċiżjoni li ġiet imħassra għandhom jinftiehmu bħala riferenzi għal din id-Deċiżjoni u għandhom jinqraw skond it-tabella ta’ korrelazzjoni fl-Anness II.
Artikolu 5
Din id-Deciżjoni għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali ta’ l-Unjoni Ewropea.
Magħmula fil-Lussemburgu, 23 ta’ Ġunju 2008.

Labels: 15
5